

KĖDAINIŲ RAJONO SAVIVALDYBĖS MOKINIŲ GRAŽIAUSIŲ LIETUVIŠKŲ ĮMONIŲ IR ĮSTAIGŲ PAVADINIMŲ KONKURSO „MANO ĮMONĖ – LIETUVIŠKAI“ NUOSTATAI

I SKYRIUS
BENDROSIOS NUOSTATOS

        1. Kėdainių rajono savivaldybės mokinių gražiausių lietuviškų įmonių ir įstaigų pavadinimų konkurso „Mano įmonė – lietuviškai“  nuostatai reglamentuoja konkurso organizavimą, vertinimo kriterijus ir apdovanojimą. Konkurso nuostatai tvirtinami mero potvarkiu.
2. Konkurso tikslas – skatinti mokinius (būsimus verslininkus) kurti lietuviškus, taisyklingus įmonių ir įstaigų pavadinimus, populiarinti lietuvių kalbą. 
3. Konkursą organizuoja Kėdainių rajono savivaldybė. 

II SKYRIUS
PAVADINIMŲ VERTINIMO KRITERIJAI


      4. Pavadinimas yra sudaromas iš žodžių ar žodžių junginių, vartojamų perkeltine reikšme.
5. Gražiausias lietuviškas įmonės ar įstaigos (kavinės, parduotuvės, grožio salono, sporto klubo ir pan.) pavadinimas renkamas atsižvelgiant į šiuos vertinimo kriterijus:
5.1. pavadinimas nepažeidžia bendrinės kalbos normų;
5.2. pavadinimas negali būti dirbtinis žodis (pavyzdžiui, „Laimdena“, „Omnesė“, „Altekas“, „Martvilis“ ir pan.);
5.3. pavadinimas neturi būti sudarytas iš tiesioginės reikšmės žodžių, skaitmenų, raidinių santrumpų, su vardais ir vietovardžiais sudarytų žodžių junginių (pavyzdžiui, Bitės Bitaitės individuali įmonė, Kėdainių teisininkų biuras, „4x4Surviliškis“, „VG-9“, „100 G“, „AD letenėlė“, „Romo taksi“ ir pan.);
            6. 2019−2023 metais organizuoto Kėdainių įmonių ir įstaigų gražiausių lietuviškų pavadinimų konkurso laureatai: „Darni riba“, „Sagatė“, „Stiklių namas“, „Gurkė“ „Vienišas grizlis“,  „Sumanus vedlys“, „Virtuali laisvė“, „Žalia sėja“, „Puodynė“, „Kepynė“, „Pelėdos medis“,  „Radvilų sodas“, „Tepaluotas raktas“, „Saugi vizija“,  „Ant saldžių debesų“, „Nukąstas mėnulis“, „Miesto rainiukai“.
            7. Rekomenduojama pavadinimus sieti su įmonės ar įstaigos veikla, su Kėdainių krašto istorija.  
            8. Prie pavadinimo reikia pateikti įmonės ar įstaigos logotipą (grafinį ženklą), taip pat trumpą reklaminį šūkį. Turi būti pateikta taisyklinga lietuvių kalba. 

III SKYRIUS
DARBO ORGANIZAVIMAS

9. Užsiregistruoti į konkursą reikia e. paštu ruta.svediene@kedainiai.lt iki kovo 1 dienos. 
10. Pavadinimas, logotipas, reklaminis šūkis („PowerPoint‘) siunčiami e. paštu ruta.svediene@kedainiai.lt iki balandžio 1 dienos.
            11. Gražiausiems pavadinimams išrinkti sudaroma vertinimo komisija. Komisija sudaroma mero potvarkiu iš penkių asmenų, 
12. Komisija išrenka dešimt gražiausių pavadinimų, taip pat vertina logotipus ir reklaminius užrašus. Vertinamas visas darbas iš trijų dalių. 

13. Sprendimai priimami Komisijos narių balsų dauguma. Balsams pasidalijus po lygiai, lemiamas yra Komisijos pirmininko balsas.
14. Nugalėtojai apdovanojami Spaudos atgavimo, kalbos ir knygos dienos proga diplomais  ir dovanomis.

IV SKYRIUS
BAIGIAMOSIOS NUOSTATOS

15. Vykdant Nuostatus privaloma užtikrinti, kad asmens duomenys būtų tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimų.

